บาทเปิด35.24/26บาทต่อดอลล่าร์  อ่อนค่า
เงินบาทเปิดตลาด 35.24/26บาทต่อดอลล่าร์  อ่อนค่าหลังดอลล์แข็งขานรับถ้อยแถลง"เยลเลน"-จับตาผลเบร็กซิต
22 มิ.ย. 2559

เงินบาทเปิดตลาด 35.24/26บาทต่อดอลล่าร์  อ่อนค่าหลังดอลล์แข็งขานรับถ้อยแถลง"เยลเลน"-จับตาผลเบร็กซิต 
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 35.24/26 บาท/ดอลลาร์ อ่อนค่าจากช่วงเย็นวานนี้ที่ปิดตลาดที่ระดับ 35.17 บาท/ดอลลาร์
เหตุที่เงินบาทปรับตัวอ่อนค่าลง เป็นผลจากที่ดอลลาร์สหรัฐแข็งค่าขึ้นหลังจากที่นางเจเน็ต เยเลน ประธานธนาคารกลางสหรัฐ (เฟด) ได้แถลงนโยบายการเงิน และรายงานภาวะเศรษฐกิจในรอบครึ่งปีต่อคณะกรรมาธิการการธนาคารของวุฒิสภาสหรัฐฯ โดยแสดงความเชื่อมั่นว่าเศรษฐกิจสหรัฐฯ จะไม่เข้าสู่ภาวะถดถอย หากในท้ายสุดแล้วผลประชามติจะออกมาว่าอังกฤษจะแยกตัวออกจากสหภาพยุโรป (EU) แต่อย่างไรก็ดีจะติดตามสถานการณ์เรื่องนี้อย่างใกล้ชิด 
ส่วนปัจจัยในประเทศจากการประชุมคณะกรรมการนโยบายการเงิน (กนง.) วันนี้ คาดว่าจะยังคงดอกเบี้ยไว้ในระดับเท่าเดิมที่ 1.50% เพราะขณะนี้คงต้องรอดูทิศทางจากการทำประชามติของอังกฤษประกอบด้วย
นักบริหารเงิน คาดว่า วันนี้เงินบาทจะเคลื่อนไหวในกรอบ 35.20-35.40 บาท/ดอลลาร์